
REFERAT

Propunere de aprobare a acordării titlului de Cetăţean de Onoare 
al Municipiului Timişoara domnului MUGUR ISĂRESCU
 în atenţia Comisiei pentru cultură, ştiinţă, învăţământ, sănătate, protecţie socială, turism, ecologie, sport şi culte şi al Comisiei pentru administraţie locală, juridică, ordine publică, drepturile omului şi probleme ale minorităţilor
Domnul Mugur Isărescu s-a născut în 1 august 1949 la Drăgăşani, jud. Vâlcea. A absolvit în 1971 Academia de Studii Economice din Bucureşti, apoi a lucrat la Institutul de Economie Internaţională pentru următorii 19 ani. Este doctor în ştiinţe economice.
După Revoluţia din Decembrie 1989 a lucrat la Ministerul Afacerilor Externe, Ambasada României din Statele Unite, iar din septembrie 1990 a fost Guvernatorul Băncii Naţionale.
Pe 16 decembrie 1999 a devenit Prim Ministru al României, iar după noiembrie 2000 s-a întors la Banca Naţională a României.
Este autorul unui plan economic care a condus la redresarea României printr-o politică monetară inteligentă, pusă în aplicare atât în perioada mandatului său de prim ministru, cât şi în perioada mandatelor sale de guvernator al Băncii Naţionale. Poziţia sa este comparabilă (mutatis mutandis) cu rolul jucat de Leszcek Balcerowicz in implementarea reformelor din Polonia.
În anul 2001 a fost ales ca membru corespondent al Academiei Române, devenind în anul 2006 membru titular al acestui prestigios for ştiinţific al României.

A deţinut şi deţine poziţii importante în organisme internaţionale: guvernator pentru România în Consiliul Guvernatorilor Fondului Monetar Internaţional, viceguvernator pentru România în cadrul Consiliul Guvernatorilor Băncii Mondiale, viceguvernator pentru România în cadrul Consiliului Guvernatorilor BERD, preşedinte al Clubului Guvernatorilor Băncilor Centrale din Zona Mării Negre, Balcani şi Asia Centrală, membru al Clubului de la Roma şi preşedinte al Asociaţiei Române pentru Clubul de la Roma.
Domnul Mugur Isărescu este Doctor Honoris Causa al Universităţilor din Piteşti, Craiova şi Baia Mare. Este membru fondator al Societăţii Române de Economie – SOREC, Vicepreşedinte al Asociaţiei Generale a Economiştilor din România – AGER, membru al Asociaţiei Numismatice Române, vicepreşedinte al Asociaţiei de Drept Internaţional şi Relaţii Internaţionale – ADIRI.
Cele peste 300 de lucrări ştiinţifice al cărui autor este vin sa completeze această biografie impresionantă. Principala lucrare de sinteză a contribuţiilor ştiinţifice personale este trilogia "Reflecţii economice". Amintim de asemenea o serie de dizertaţii pe tema politicii monetare susţinute în cadrul unor universităţi din România. Domnul Mugur Isărescu este, de asemenea, autorul unor comunicări şi contribuţii la reuniuni financiar – bancare interne şi internaţionale.
Ca o recunoaştere a tuturor meritelor deosebite ale acestei personalităţi de marcă a României stau numeroasele ordine, diplome distincţii şi premii din care amintim doar câteva: Ordinul Mare Ofiţer al Crucii Sudului - 1999, distincţie braziliană acordată străinilor şi Ordinul Marea Cruce a Sudului, cea mai înaltă distincţie braziliană acordată străinilor – 2000; Guvernatorul anului 2001, titlu acordat de revista The Banker, componentă a grupului Financial Times; premiul Fundaţiei Forum Universal Crans Montana – 2006; Premiul pentru performanţe economice, Top business – 2002; Bancherul anului 2002, Bancherul deceniului şi lista ar putea continua.
Este o onoare pentru Timişoara şi un real câştig în a-l avea ca  membru printre cetăţenii de Onoare ai oraşului pe domnul Mugur Isărescu.

Propunem să se acorde domnului Mugur Isărescu titlul de Cetăţean de Onoare al Municipiului Timişoara. Menţionăm că această propunere de a i se acorda titlul de Cetăţean de Onoare al Municipiului Timişoara domnului Mugur Isărescu a fost făcută de domnul primar Gheorghe Ciuhandu, la iniţiativa domnului consilier Valentin Moldovan, iar referatul a fost întocmit de Biroul Relaţii Publice, Învăţământ, Cultură şi Sport, din cadrul Primăriei Municipiului Timişoara.

